# name
Sobreprotegir els infants els pot fer més vulnerables a l'estrès i l'ansietat

# metadata.dc.description.abstract[].value
La major part d'experts en salut mental fa temps que avisen de l'arribada d'una crisi important. Les estadístiques indiquen que s'ha produït un increment de patologies mentals en la població. Afecta molt especialment adolescents i joves, i cada cop també més els infants. Un informe publicat per l'Institut Català de la Salut a mitjans de gener del 2022 assenyalava que un de cada quatre infants i joves podria patir símptomes depressius, i un de cada cinc, d'ansietat. De manera paral·lela, un estudi internacional publicat el 2016 indicava que, a escala mundial, gairebé la meitat d'estudiants universitaris mostraven símptomes compatibles amb l'ansietat, i el 41% amb la depressió. És, sens dubte, un problema multifactorial, on actuen i convergeixen multitud d'elements diversos que cal analitzar. Un d'aquests factors podria ser la sobreprotecció que, sovint sense ser-ne conscients, les famílies podem exercir sobre els fills i filles, ja des de la infància. Voler viure en un entorn segur és completament lògic i raonable, però cal assumir que el risc zero no existeix, i que cal aprendre a valorar-lo, a gestionar-lo i a sobreposar-se després d'haver tingut experiències negatives. Un equip d'investigadors de les universitats de Rotterdam i d'Utrecht, als Països Baixos, encapçalats per la psicòloga social Gonneke Stevens, ha analitzat empíricament si sobreprotegir els infants afecta negativament la capacitat de fer front a les situacions adverses durant l'adolescència i la joventut, i com això dificulta la gestió que fan de l'estrès, ja que aquestes són precisament algunes de les causes més destacades que condueixen a l'ansietat i la depressió. Els resultats, que han publicat a la revista Journal of Youth and Adolescence, indiquen que hi ha una correlació clara entre la sobreprotecció i la mala gestió de les situacions adverses, la qual cosa comporta una predisposició més gran a tenir ansietat i estrès, entre altres efectes també perjudicials.

# metadata.dc.rights[].value
(c) Edició de Premsa Periòdica Ara, 2023

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Sobreprotegir els infants els pot fer més vulnerables a l'estrès i l'ansietat